યુવાને કહ્યુંઃ ‘તમે મને જે આપવા માગતા હતા તે અલબત્ત સોનાની ઈંટ હતી, પણ તેનો ઉપયોગ હું મારા ઘરની તિજોરી બહાર ક્યાંય કરી શકત નહીં. મારે એવી ઈંટ જોઈએ છે કે જે કોઈકના ચણતરમાં કામ લાગે. તમે મને જમીન ઉપર રાજાની જેમ ઊભા રહેવા માટે એક ‘બેઠક’ આપી રહ્યા હતા-મારે તો આકાશની આકાંક્ષા છે-જ્યાં હું ઊડી શકું, પાંખો ફેલાવી શકું, ઈશ્વરે અને માણસે સર્જેલું સૌંદર્ય જોઈ શકું! એરકન્ડિશન્ડ બેડરૂમના બદલે હું કાદવકીચડ નજીક જઈ રહ્યો છું તે સાચું છે, પણ ત્યાં ડહોળા પાણીમાં પણ હું આકાશનું પ્રતિબિંબ જ શોધીશ અને એ જોઈ શકું તે માટે પાણીને સ્વચ્છ કરવા મથીશ!’ પુત્રને પિતા કંઈ કહી ના શક્યા. પુત્રની વાતમાં સચ્ચાઈનો એક રણકો હતો.